

ระเบียบ สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

ว่าด้วย การสรรหาผู้ตรวจสอบกิจการสหกรณ์ พ.ศ. 2561 แก้ไขเพิ่ม ( ฉบับที่ 1 ) พ.ศ. 2565

--------------🟑🟑🟑-------------

 อาศัยอำนาจตามความในข้อบังคับสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด พ.ศ. 2559 ข้อ 7 9(8) ข้อ 107(10) ที่ประชุมคณะกรรมการดำเนินการ ชุดที่ 24 ครั้งที่ 11/2565 เมื่อวันที่ 11 พฤศจิกายน 2565 ได้มีมติกำหนดระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การสรรหาผู้ตรวจสอบกิจการสหกรณ์ พ.ศ. 2561 แก้ไขเพิ่ม ( ฉบับที่ 1 ) พ.ศ. 2565 ดังต่อไปนี้

 ข้อ 1. ระเบียบนี้เรียกว่า “ ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การสรรหาผู้ตรวจสอบกิจการสหกรณ์ พ.ศ. 2561 แก้ไขเพิ่ม ( ฉบับที่ 1 ) พ.ศ. 2565 ”

 ข้อ 2. ระเบียบนี้ให้ใช้บังคับตั้งแต่วันถัดจากวันที่มีมติเป็นต้นไป

 ข้อ 3. ให้ยกเลิกความในข้อ 4 ของระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การสรรหาผู้ตรวจสอบกิจการสหกรณ์ พ.ศ. 2561 โดยใช้ข้อความต่อไปนี้แทน

 “ ข้อ 4. ในระเบียบนี้

 “สหกรณ์” หมายถึง สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “สมาชิก” หมายถึง สมาชิกสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “คณะกรรมการ” หมายถึง คณะกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “ประธานกรรมการ” หมายถึง ประธานกรรมการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “ที่ประชุมใหญ่” หมายถึง ที่ประชุมใหญ่สามัญ หรือ ที่ประชุมใหญ่วิสามัญ

 “การตรวจสอบกิจการ” หมายถึง การตรวจสอบการดำเนินงานทั้งปวงของสหกรณ์ ที่จัดให้มีขึ้นเพื่อให้ความเชื่อมั่น เพิ่มคุณค่าและปรับปรุงการปฏิบัติงานของสหกรณ์ให้ดีขึ้น ซึ่งจะช่วย ให้สหกรณ์ดำเนินงานด้วยความโปร่งใส เป็นไปตามหลักการสหกรณ์ บรรลุถึงเป้าหมายและวัตถุประสงค์ตามที่กำหนดไว้

 “ผู้ตรวจสอบกิจการ” หมายถึง สมาชิกของสหกรณ์หรือบุคคลภายนอกซึ่งเป็นบุคคลธรรมดาหรือนิติบุคคลที่ได้รับการเลือกตั้งจากที่ประชุมใหญ่ของสหกรณ์”

ข้อ 4. ให้ยกเลิกความในข้อ 9 ของระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การสรรหาผู้ตรวจสอบกิจการสหกรณ์ พ.ศ. 2561 โดยใช้ข้อความต่อไปนี้แทน

 “ ข้อ 9. ให้ประธานในที่ประชุมใหญ่เสนอรายชื่อผู้สมัครเข้ารับการสรรหาเป็นผู้ตรวจสอบกิจการที่มีคุณสมบัติตามข้อ 8 พร้อมทีมงานรวมเป็นสองคน ให้ที่ประชุมใหญ่เลือกตั้งเป็นผู้ตรวจสอบกิจการ ”

ข้อ 5. ให้ยกเลิกความในข้อ 11 ของระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การสรรหาผู้ตรวจสอบกิจการสหกรณ์ พ.ศ. 2561 โดยใช้ข้อความต่อไปนี้แทน

 “ ข้อ 11. ให้ผู้ตรวจสอบกิจการที่ได้รับเลือกตั้ง มีวาระการอยู่ในตำแหน่งคราวละสองปี นับแต่ปีบัญชีที่ที่ประชุมใหญ่มีมติเลือกตั้ง ผู้ตรวจสอบกิจการเมื่อพ้นวาระการดำรงตำแหน่ง หากยังไม่มีการเลือกตั้งใหม่ให้ปฏิบัติหน้าที่อยู่ต่อไปจนกว่าที่ประชุมใหญ่มีมติเลือกตั้งผู้ตรวจสอบกิจการคนใหม่

 ผู้ตรวจสอบกิจการที่พ้นจากตำแหน่งตามวาระอาจได้รับการเลือกตั้งจากที่ประชุมใหญ่อีกได้แต่ต้องไม่เกินสองวาระติดต่อกัน ”

 “ ข้อ 11/1 กรณีผู้ตรวจสอบกิจการขาดจากการเป็นผู้ตรวจสอบกิจการก่อนครบวาระ ตามข้อ 11 ให้ที่ประชุมใหญ่ครั้งแรกหลังจากผู้ตรวจสอบกิจการคนนั้นขาดจากการเป็นผู้ตรวจสอบกิจการเลือกตั้งผู้ตรวจสอบกิจการขึ้นมาแทน และให้นับวาระการดำรงตำแหน่งของผู้มาแทนต่อเนื่องจากผู้ที่ตนมาดำรงตำแหน่งแทน”

ข้อ 6. ให้ยกเลิกความในข้อ 12 ของระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การสรรหาผู้ตรวจสอบกิจการสหกรณ์ พ.ศ. 2561 โดยใช้ข้อความต่อไปนี้แทน

 “ ข้อ 12. ผู้ตรวจสอบกิจการต้องขาดจากการเป็นผู้ตรวจสอบกิจการเมื่อ

 (1) พ้นจากตำแหน่งตามวาระ

 (2) ตาย

 (3) ลาออก

 (4) ที่ประชุมใหญ่ลงมติถอดถอน

 (5) อธิบดีกรมตรวจบัญชีสหกรณ์วินิจฉัยว่าขาดคุณสมบัติ”

 “ข้อ 12/1 ผู้ตรวจสอบกิจการที่ประสงค์จะลาออกจากตำแหน่งก่อนครบวาระให้ยื่นหนังสือลาออกต่อประธานคณะกรรมการดำเนินการสหกรณ์

 การลาออกมีผลนับแต่วันที่ที่ประชุมคณะกรรมการดำเนินการสหกรณ์มีมติรับทราบหนังสือลาออก”

 “ข้อ 12/2 กรณีผู้ตรวจสอบกิจการปฏิบัติหน้าที่จนครบวาระการดำรงตำแหน่งแล้ว แต่สหกรณ์ยังไม่สามารถจัดประชุมใหญ่ได้ตามกฎหมาย ให้ผู้ตรวจสอบกิจการยังคงมีหน้าที่ต้องนำเสนอรายงานผลการตรวจสอบกิจการต่อที่ประชุมใหญ่ หน้าที่ของผู้ตรวจสอบกิจการจะสิ้นสุดเมื่อได้เสนอรายงานผลการตรวจสอบกิจการต่อที่ประชุมใหญ่แล้ว”

 ข้อ 7. ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการเป็นผู้มีอำนาจวินิจฉัยชี้ขาด

 ข้อ 8. ให้ประธานกรรมการเป็นผู้รักษาการตามระเบียบนี้

 ประกาศ ณ วันที่ 11 เดือน พฤศจิกายน พ.ศ. 2565



 ( นายสมศักดิ์ เลิศรัตนพันธุ์ )

 ประธานกรรมการ

 สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด